정조 21년
執義高宅謙疏曰伏以臣之空疎蔑識聖明之所俯燭也樗散無用臣心之所自知也歷數踐敡在聖朝無非誤恩在臣身罔非踰分故前後除命輒事逡巡者蓋以不敢累淸朝之名器爲一分報效之意也迺於見職署經有命飭敎截嚴不得不張皇出肅而暫時膺命雖出義分因仍蹲冒自顧慙恧加以素患痰癖之症又忽添劇實無時日間蠢動之望庚牌之下屢犯違傲臣罪至此萬殞猶輕玆敢悉暴情懇仰瀆崇嚴惟聖明察臣愚悃遞臣職名俾安私分毋曠公器焉臣於丐免之章不宜贅及他說而第有一二愚見敢此敷陳焉臣謹按易之泰爲正月之卦蓋以三陽開泰萬物生遂之會也初九拔茅茹以其彙征註曰天下之賢萃於朝廷同志協力以成天下之泰九二包荒用馮河不遐遺朋亡註曰泰寧之世人情習於久安人情安肆則政舒緩而法度廢弛庶事無節爲治之道必有包含荒穢之量而寬裕詳密弊革事理又曰泰治之世必漸至於衰替蓋田狃習安逸因循而然非有馮河之勇剛果濟深不能有爲於斯時也又曰泰寧之時人心狃於泰思慮不及於遐遠治泰者當周及庶事凡事之微隱賢才之在僻陋雖遐遠不可遺也又曰時旣泰矣則人習於安而其情肆非絶去朋與之私則不能也結之曰治泰之道有此四者又曰如此則能配合中行之德而其道光明顯大也至九三艱貞註曰方泰之時不敢安逸常艱危其思慮貞固其施爲如是則可以常保其泰德善日積福祿日臻德踰於祿則雖盛非滿此實聖人處泰之道也恭惟我朝聖繼神承重熙累洽德化則侔擬唐虞文質則駕軼殷周海晏河淸物庶民阜此誠千百載以來泰寧之世也泰治之時也而顧今狃安成習因循爲常大小恬嬉百度弛廢以言乎朝著則潰裂日甚無寅協之望以言乎民俗則詐僞日甚無淳庬之風人才之收用乃是有國大政而其所甄拔不出乎句誦詞章之工故父以是敎子兄以是勸弟自在孩提之時其所見聞只在於科宦利慾而至於致澤彌綸之方則看作迃闊鄕闇以此臨民則不知風敎之爲何物農政之爲何事惟剝割貪號食是務在朝則以民憂國計治猷政謨爲弁髦而惟乘機趨附冒廉媒進爲能事士夫之名節日以益隳朝廷之紀綱日以益頹殿下試看今日之國事雖以堯舜之聖必得皐夔稷卨四岳九牧而後能成熙皞之治顧今聖心日勞萬機而未見對揚之休以言乎政注則殿下每下擇擬之敎而自下奉行不過循例未見擇擬之實效夫所謂擇擬者豈但爲資歷門閥而止哉宜取其才德器量以爲爲官擇人之道也而今則反是必也爲人而擇官以言乎民隱則殿下每下如傷若保之恩敎而自下奉承未見懷保之實惠徒事剝民而肥己雖以閭巷家間之事言之爲其家長者撫摩其僮僕雖若已子爲其子弟者日事侵虐則鮮有不至於流散何況九重深邃八域遐遠凡在分職分憂之地肆其貪饕而剝割者不啻乎人家子弟之侵虐僮僕則民何以聊生乎夫大而廊廟彌綸之才小而州縣字牧之任惟在得人故從古人臣莫不以以人事君爲大節唐之狄籠宋之呂帒俱出於搜羅人物爲世需用之意也而國朝以來名臣碩輔之前後汲引班班可考也至於近世則非但爲國進賢之無人亦惟背公循私之成風少有趣味之不合吹覓排擠已作習俗故稍存謹約惟事含默闒茸蔑識者專懷利祿如故處士柳馨遠之才學經綸猶未能登聞展抱老死巖穴何況以今世道雖有奇才博識之士誰肯爲薦聞而進用之道哉夫士之有志者非以利祿爲榮將欲展布其所蘊故如唐之韓愈者亦三上宰相書而在今世則爲士者旣有售衒之嫌而不敢爲此又無薦聞之人而末由進身惟以尋摘詞章爲媒榮之階逕人才之藐然士習之渝靡職由乎此而以至乎百工頹惰庶務弛廢茅茹彙征之美馮河濟深之才已矣難見此臣所以艱貞二字爲今日處泰之元符也伏願聖明亟軫易象財成天地之道輔相天地之宜以左右民之義收用人才則特命宰執以下廣加搜訪而薦聞以盡彙征之吉裁決事務則特命廟堂以下各盡寬裕詳密剛果明斷以體包荒用馮河之義飭勵庶政則特命大小臣工凡事係微隱僻陋處益加公明無遺而懋恢同寅之風絶去朋與之私克體古聖人治泰之道焉臣謹按易之蒙卦曰蒙以養正聖功也註曰蒙昧之時先自養正若蒙昧之中已自不正他日何由得正又曰童穉之時純一不雜人慾未起天理實存人於是時保護養育則虛靜純白渾然天成施爲動作皆中天理也夫人生八歲皆入小學乃是古者敎人之方而今之敎兒者自學語之初誘掖以科宦導誨以科文至於灑掃應對之節孝悌忠信之行則看作古談一任其驕惰成習長益浮靡其所爲業不過功令文字而亦皆務文蔑質橫騖於經史之外駸駸然轉入於奇僻之文此所以正學之不明也至於鄕曲兒童則曾不知小學之爲何書五倫三綱之目殆不省識士趨之日益卑下俗習之日益渝惰皆由蒙養之不正也而蒙養之不正實由小學之不明也前後章奏之間發此小學勸課之說者殿下輒賜嘉納之批下之有司而有司之臣一無對揚修明之擧豈以蒙養之方爲非今日急務而然耶抑而所言之臣俱是人微有不足採用而然耶大抵民國事務必也言出崇班而後始見採用而殿下試看近日朝廷凡職在崇顯者孰有以民國之計登諸章奏者哉名位之崇顯者則以其無言而靡所採用或有所言者則以其人微而不見採用是終莫有導俗興化之日也臣竊慨然也伏願聖明亟命掌禮之臣條成切要可行之節目斷自元初勸課小學使學書群蒙咸知愛親事君之義俾有幼學長行之效克恢古聖人蒙養以正之功焉臣謹按易之益卦曰損上益下民說無疆註曰益下乃聖人之本心唐帝所謂吾瘠天下肥亦此意也臣每於我聖上蠲租減稅之恩敎莊誦欽歎有以見大聖人益下之政自然沕合於易象之義也臣因此而竊有區區愚見近年以來三南之水災連歲頻仍雖其被災之或有淺深不同若論其沙覆川反則無處無之而陳起混雜間多白徵夫仁政之始自經界乃是聖訓也逐邑改量雖不能一時遍行若其嚴査陳起被災而可合永頉者頉之新起而可合執負者執之則結數之盈縮臣雖未知孰多孰小於永頉新起之間而窮民白徵之冤可以紓矣奸吏漏結之竇可以破也伏願聖明亟體益下民說之義斷自明年特頒査陳災頉之令甲而改作田案使一夫一畝無或有白徵之冤焉國家所重最是關防也而臣於所居湖南形便實有目見而詳知者蓋右水營據在海南縣之黃原面顧其地勢前臨鳴梁之洋後背黃原之山養松而爲船材採葛而爲舟纜壬辰殲倭之績實有藉此而全獲者周回四十餘里之間所居人民皆屬水營五百餘名能櫓之軍一聲砲響霎時雲合黃原之有關於水營若是其緊重而昨年朝家因湖南繡啓令道臣釐革珍島牧民之弊瘼則牧官乘時暪告道臣以黃原之松田混稱以珍島牧場以黃原之屯民混稱以珍島牧子而奪屬于牧官蓋黃原有太僕屯土故珍島牧官雖有自古往來收稅之規而旣無一匹牧馬則其不可混稱牧場也明矣假使其民也牧子其土也牧場奪此屬彼其所爲利於牧官者不過稅入之稍優於前日也若論爲害於水營則失此營下習水之櫓軍而換定於遠地又失咫尺長養之船材採用之纜葛而遠求於他山俱乖備陰雨之道也況且海防陸鎭千里警急在於一呼吸之間營下一卒之緊重有勝於遠地千軍營後一株松一莖葛無非臨急取用之船材舟纜則論其輕重緊歇於屬此屬彼之間若是其較然而只緣牧官但知肥己而不念軍國之遠計幕裨甘爲賣權而肆眩道臣之聽聞以致形便之互換而輕重之易置臣竊慨然也伏願殿下博詢廟堂以黃原之松田屯民仍舊還屬于水營以爲重關防之道焉各路民邑之弊有難毛擧而若論其中爲害之切至者莫如各道營閫幕裨之舊任也渠輩本以卑微之類不顧身名唯利是趨故其在幕中日夜營爲者惟是射利肥己之計也則其所爲弊於民邑勢所必至也然而旣有營閫則不可無佐幕雖不得一竝逐送最所無據者夤緣圖囑於新舊道帥臣逐等仍留凡一道之內利竇賂逕毫絲不漏渠乃以是納寵於主將主將因謂之解事而寵任之仍與營屬同心合勢熒惑主將之耳目入則濁亂營門之政令出則眩幻列邑之能否守宰邊將中嗜利無恥之類恣行貪饕於民間而趨附於此輩與之爲膠漆則純褒準瓜惟意所欲苟或執法不撓無所諂屈凡係非法干囑如不聽從則讒毁惎間隨事生梗其所爲害於民邑者莫切於此蓋一倅之貪墨不法害止於一邑而此輩之久留害及於一道此其不可不禁革逐等仍留之弊者也雖以臣所居道內之事言之前光陽縣監韓師鎭之貪饕不法萬口喧傳而能得準瓜者專由此輩掩蔽道臣之耳目也今寶城郡守尹敬喆之恣行不法無所顧忌者亦由符合此輩藉以爲聲援也敬喆纔登臺章亦已白脫臣不欲更加泚筆論列而大抵此類一日居官則貽民一日之害二日居官則貽民二日之害顧其所恃而爲虐者卽幕裨也毁譽之不能直入道臣之耳者亦幕裨也以臣愚見竊以爲宜令廟堂嚴飭各道凡逐等久留之幕裨一竝逐送而新舊道帥臣交遞時前幕仍留之弊一切嚴禁實合矯革之一道矣此等爲說殊涉屑越然事雖微而害實鉅故敢此敷陳焉臣見識鹵莽安有一言之可以有裨而生値泰寧之會又逢開泰之辰略陳平日之所蘊惟聖明勿以人微而廢其言焉臣無任云云省疏具悉諸條當留意亦令廟堂可以稟處者稟處施行爾其勿辭察職